BTS บวกสวนตลาดฯติดลบ เล็งกำไรขายโรงแรม-ที่ดินได้เงินราว 2.9 พันลบ.
BTS บวกสวนตลาดฯติดลบ เล็งกำไรขายโรงแรม-ที่ดินได้เงินราว 2.9 พันลบ.
12 มิ.ย. 2558

ผู้สื่อข่าวรายงานว่า บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ เวลา 11.13 น. อยู่ที่ระดับ 10.10 บาท บวก 0.10 บาท หรือ 1% ด้วยมูลค่าซื้อขาย 557.45 ล้านบาท สวนตลาดฯติดลบ โดย ณ เวลา 11.15 น. ดัชนีอยู่ที่ระดับ 1,509.87 จุด ลบ 4.94 จุด หรือ 0.33% ด้วยมูลค่าซื้อขาย 10,688.51 ล้านบาท

นายสยาม ติยานนท์ นักวิเคราะห์ บล.ฟิลลิป (ประเทศไทย) ระบุในบทวิเคราะห์วันนี้(12 มิ.ย.) ว่า ราคาหุ้น BTS เช้านี้ปรับตัวขึ้น ด้วยวอลุ่มเทรดที่เข้ามาอย่างหนาแน่น
ทั้งนี้ บล.ฟิลลิป ได้แนะนำ”ซื้อ”หุ้น BTS ด้วยราคาเป้าหมาย 11.20 บาท/หุ้น เนื่องจากงวดปีนี้คาดว่ากำไรสุทธิของ BTS จะเติบโตได้ดี โดยคาดว่าจะมีกำไรสุทธิ 4,800 ล้านบาท เพิ่มขึ้นจากปีที่แล้วที่มีกำไรสุทธิ 2,944 ล้านบาท โดยได้รับกำไรจากรายการพิเศษในการขายโรงแรมและที่ดินให้กับ บมจ.ยูซิตี้(U หรือเดิมคือ NPARK) คาดว่าจะได้กำไรจากการขาย 2,900 ล้านบาท
นอกจากนี้ ยังได้รับผลดีจากที่ BTS ได้ปรับขึ้นราคาขายตั๋วโดยสารอีกด้วย โดยจะรับรู้ 1 ใน 3 จากราคาตั๋วที่ปรับขึ้นไป เนื่องจาก BTS ได้ขายรายได้จากค่าโดยสารให้กับกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท(BTSGIF)ไปแล้ว ขณะที่ BTS ถือ BTSGIF อยู่ 1 ใน 3 นอกจากนี้ BTS ปีนี้ยังจ่ายปันผลให้ Yield ที่ดีมากคาดว่าจะได้เกือบ 7% ซึ่งเป็นไปตามนโยบายที่ตั้งไว้       